
CONSILIUL LOCAL AL MUNICIPIULUI TIMIȘOARA

DIRECȚIA DE ASISTENȚĂ SOCIALĂ A MUNICIPIULUI TIMIȘOARA


,,În slujba oamenilor”


Nr. 9476/09.07.2019
RAPORT DE SPECIALITATE

privind aprobarea derulării proiectului ROOF finanțat prin Programul de Cooperarea URBACT III al Comisiei Europene (fonduri FEDR), a participării Direcției de Asistență Socială a Municipiului Timișoara la implementarea proiectului și a contribuției Direcției de Asistență Socială a Municipiului Timișoara în acest proiect 

În data de 01.04.2019 a fost semnată de către domnul Imre Farkas, viceprimar al municipiului Timișoara și de către doamna director general a Direcției de Asistență Socială a Municipiului Timișoara Scrisoarea de intenție (înregistrată la DAS MT cu numărul 4298/01.04.2019) privind participarea Direcției de Asistență Socială a Municipiului Timișoara ca partener în proiectul ROOF, cofinanțat prin Programul de Cooperare URBACT III al Uniunii Europene. 


În data de 26.06.2019 s-a primit prin e-mail Scrisoarea de Notificare înregistrată cu numărul 8840/27.06.2019 transmisă de Secretariatul URBACT orașului Ghent (Belgia), care este leader de proiect, prin care se confirmă aprobarea Fazei 1 a proiectului ROOF, prin Decizia Comitetului de Monitorizare din data de 25 iunie 2019.  


Parteneri în proiectul ROOF sunt: orașul Ghent (Belgia) leader de proiect, orașul Napoli (Italia), orașul Salonic (Grecia), orașul Braga (Portugalia), Direcția de Asistență Socială a Municipiului Timișoara (România), orașul Gasgow (Regatul Unit al Marii Britanii), orașul Gothenburg (Suedia), Zona Metropolitană Toulouse (Franța) și municipalitatea Utrecht (Olanda).

Obiectivul general al proiectului ROOF este promovarea incluziunii sociale, iar obiectivul specific este să elimine problema lipsei de adăpost în orașe. Obiectivul specific va fi atins, în principal, prin urmatoarele metode:  

· colectarea și evaluarea metodologiilor folosite pentru înregistrarea, colectarea și analizarea datelor cantitative și calitative despre persoanele fără adăpost 

· colectarea și evaluarea metodologiilor folosite pentru a face trecerea de la managementul simptomatic al fenomenului lipsei de adăpost înspre eliminarea acestui fenomen folosind concepte inovative de tip ”housing first”

· ghidarea fiecăruia dintre orașele participante în elaborarea de planuri locale de acțiune de tip integrat legate de obiectivul strategic de eradicare a fenomenului lipsei de adăpost. Fiecare plan va conține soluții și inițiative care să ducă la acest rezultat, ținând cont de diverse grupuri de persoane fără adăpost și de persoanele în risc de a deveni fără adăpost 
· împărtășirea cunoștințelor acumulate cu partenerii din rețea, alte națiuni/orașe europene, sectorul locuințelor și al serviciilor pentru persoane fără adăpost și cu factori de decizie de la nivel european pentru a impulsiona dezvoltarea de politici europene în ceea ce privește lipsa de adăpost.  

În Faza 1 a proiectului ROOF principalele activități vor fi: (1) stabilirea unei bune relații de colaborare între parteneri prin participarea la două întâlniri transnaționale – organizate în orașele Napoli și Ghent; (2) completarea unui Studiu de Bază (Baseline Study) unde va fi descrisă situația privind fenomenul lipsei de adăpost de la nivelul fiecărui oraș și cu ce obstacole se confruntă orașele în găsirea de soluții pentru a combate acest fenomen – vor fi organizate vizite de studiu ale experților orașului lead partener în fiecare oraș din cadrul rețelei; (3) crearea de Grupuri Locale URBACT – fiecare partener va identifica și va aduce să lucreze împreună actori locali relevanți, cum ar fi funcționari publici, aleși locali, organizații de caritate și ONG-uri, întreprinderi sociale, antreprenori, etc.; (4) completarea și trimiterea Cererii de finanațare pentru faza a 2-a; (5) activități de comunicare – scrierea de articole pentru site-ul proiectului, publicarea de anunțuri și știri despre proiect pe site-ul/paginile de social media ale partenerilor; (6) pregătirea Planurilor de acțiune.
Faza 1 a proiectului ROOF are o durată de 6 luni (02 septembrie 2019 – 02 martie 2020). 

În ceea ce privește bugetul proiectului ROOF (Faza 1) situația este următoarea:

·  Bugetul total: 149.818,17 €, din care contribuția FEDR este de 111.354,99 € și cofinanțarea publică este de 38.463,18 €.
·  Buget Direcția de Asistență Socială a Municipiului Timișoara: 9.843 € din care: 
· contribuția FEDR: 8.366,55 € 
· contribuția națională 1.476,45 € din care
· contribuția de la bugetul de stat 1.279,59 € (reprezentând 13%) 
· contribuție proprie beneficiar: 196,86 € (reprezentând 2%) 
· Bugetul Direcția de Asistență Socială a Municipiului Timișoara, împărțit pe ani este
· Anul 2019: 3.502,50 €
· Anul 2020: 6.340 €
În conformitate cu prevederile legislației naționale, respectiv Ordonanţa Guvernului nr. 29/2015 privind gestionarea și utilizarea fondurilor externe nerambursabile și a cofinanțării publice naționale, pentru obiectivul ”Cooperare teritorială europeană” în perioada 2014-2020, precum şi normele de punere în aplicare, OUG 57/2019 privind Codul Administrativ, Legea nr. 500/2002, a finanţelor publice, cu modificările şi completările ulterioare, Legea nr. 273/2006 cu privire la finanţele publice locale, cu modificările şi completările ulterioare, 
PROPUNEM: 

· aprobarea derulării proiectului ROOF – Faza 1, finanțat prin Programul de Cooperarea URBACT III al Comisiei Europene (fonduri FEDR);
· aprobarea valorii totale a bugetului propus pentru Direcția de Asistență Socială a Municipiului Timișoara, în sumă de 9.843 € pentru implementarea proiectului ROOF – Faza 1, defalcat pe surse de finanțare, după cum urmează:
- Bugetul solicitat UE:  8.366,55 €; 
- Contribuția de la Bugetul de stat: 1.279,59; 
- Contribuție proprie beneficiar, din bugetul local al Municipiului Timișoara: 196,86 €
· aprobarea valorii totale a bugetului propus pentru Direcția de Asistență Socială a Municipiului Timișoara, în sumă de 9.843 € pentru implementarea proiectului ROOF – Faza 1, defalcat pe ani, după cum urmează:
· Pentru anul 2019 suma de 3.502,50 €
· Pentru anul 2020 suma de 6.340 €
· aprobarea alocării în bugetul local a sumei de 9.843 € ce constituie cheltuieli eligibile, în cadrul proiectului ROOF – Faza 1 precum şi a cheltuielilor neeligibile sau conexe aferente acestui proiect care pot apărea pe parcursul implementării proiectului;
· contribuția din bugetul UE și cofinanțarea națională se vor recupera conform prevederilor Ordonanţei Guvernului nr. 29/2015 privind gestionarea și utilizarea fondurilor externe nerambursabile și a cofinanțării publice naționale, pentru obiectivul ”Cooperare teritorială europeană” în perioada 2014-2020, precum şi normele de punere în aplicare;
Având în vedere cele expuse în prezentul raport, apreciem că proiectul de hotărâre privind aprobarea derulării proiectului ROOF – faza 1 și a cheltuielilor aferente, îndeplineşte condiţiile pentru a fi supus dezbaterii şi aprobării plenului consiliului local. 

